Nebɣa ad d-nesebgen amek i yettili ulmad n umawal-agi aɣurbiz s ɣur yinelmaden. D nutni i yeɣran aseggas n tmaziɣt yakan, yerna ha-ten la qqaren deg useggas-nsen wis sin. Ur d-yelli ara usesten yid-sen d usrid imi uran-aɣ-d kan iḍrisen imeẓẓyanen neɣ umuɣ n wawalen id-yettmeslayen ɣef umawal aɣurbiz i ɣef tella tezrawt-nneɣ. Yal aselmad yefka-aɣ-d azal n 20 n tferkiyin n yinelmaden-nsen, nekkni nefren-itent, nesezrew amawal yellan deg-sen imir nefren tid nwala yella wayen ara nesqerdec deg-sen, nekkes di rrif ayen ur nettwanṭaq ara neɣ ayen yeffɣen i usentel. Γef way-agi i nefka i yinelmaden ad aɣ-d-farsen s ufus-nsen aḍris neɣ umuɣ n wawalen, imi nwala d ugur ma yella nemlal akked yinelmaden-agi s timmawit, ahat ad yili wugur n ukukru imi nella d iberraniyen fell-asen. Negza d akken ttawil n tira d ugur ahat ur d-yettak ara igemmaḍ akken iwata, maca d wagi i d afran-nneɣ.